המועצה האזורית מגידו הכשירה את השטח סביב אורחן הכרמל לשעבר, בצומת אליקים, בכדי שישמש כחניון לחניה יומית בתשלום. המטרה: לשרת את ציבור הנהגים בצורה נאותה ובטוחה, כפי שנדרש על ידי הרשויות הרלוונטיות שמפקחות על הפעלת חניונים, תוך שמירה על רמת מחירים נמוכה ככל האפשר. לצורך כך בוצעו פעולות שכוללות בין השאר: תימרור וסימוני כביש מחודשים ותקניים, להסדרת התנועה והחנייה, כולל פתרון בעיות בטיחותיות חמורות בירידה מכביש 672 למשטח העפר הסמוך לאורחן, בדרך לחירבת “חרמש”. כמו כן, ניקיון יסודי של מצבורי אשפה, לכלוך ופסולת בניין שהצטברו בשטח במשך שנים, ביצוע גיזום וגינון של הצמחייה הקיימת.
יצוין כי, שטח החניה סביב האורחן לשעבר, שצמוד לתחנת הדלק סונול, הפך בשנים האחרונות למפגע סביבתי חמור, שחייב הסדרה וטיפול יסודי, כמו גם ביצוע תחזוקה שוטפת והפעלה מבוקרת, כדי להתאימו לדרישות הרשויות הרלוונטיות ולכללים והנהלים של המרחב הביוספרי שהמועצה מקיימת.
לעיתון “כוכב” נמסר, כי שטחי האספלט שסביב מבנה האורחן משמשים כחניון לחנייה יומית, בין אם לצורך שיתוף נסיעות של מספר נוסעים ברכב אחד, ו/או שימוש בתחבורה הציבורית לנסיעות מהאזור למרכז ודרום הארץ.
המועצה גם פועלת מול משרד התחבורה, על מנת להכניס קו אוטובוס לתוך שטח החניון (שאטל), לצורך איסוף והורדה של נוסעים בקו היוצא מיקנעם עילית, לתחנת הרכבת בבנימינה וחזרה. כמו כן, הסדרת רישיון עסק שכולל היתרים מכל הרשויות הרלוונטיות, כולל משטרת ישראל וכיבוי אש. בנוסף, חיבור מחדש של קו חשמל לחניון, על מנת לחדש את תאורת פנסי התאורה בשטח החנייה והתקנת מצלמות וידאו לכיסוי כל שטח החנייה, לצורך אבטחת הרכבים החונים בו במשך 24 שעות, והרחקת פעילות לא רצויה שהתרחשה בשטח מבנה האורחן והחניות הצמודות לו. בכניסה לחניון תהיה נוכחות של שומר בחלק מהיום ויתבצע פיקוח שוטף.
לצורך כיסוי העלויות הרבות שנדרשות להסדרת ותפעול החניון, ייגבה תשלום עבור חנייה יומית בימים א’ עד ה’ במשך השבוע. בימי שישי, שבתות וחגים, לא ייגבה תשלום והחניון יהיה פתוח. התשלום מיועד עבור חנייה יומית בלבד וייגבה בכניסה לחניון, לפי הפירוט הבא: חנייה יומית ליום מלא 20 שקלים, כאשר תושבי המועצה ישלמו 15 שקלים. לנהגים שמשתמשים בחניון באופן קבוע במהלך השבוע, או שחונים ברציפות למשך מספר ימים (כולל בלילות) יוצע מנוי חודשי שיכלול “כרטיסיה” ל-20 חניות יומיות, בתעריף מוזל של 10 שקלים ליום חנייה. החניון פועל בתשלום החל מראשית חודש נובמבר 2016.